Tisztelt Szülők!

Szeretném megköszönni türelmüket. Az új tanrend bevezetésével kapcsolatban a fenntartóval és a területileg illetékes polgármesterekkel is fel kellett vennem a kapcsolatot, ezért csak most küldöm a mától érvényes tanrendre vonatkozó információkat.

A gyermekeink ezután is papír alapon kapják meg az elkészítendő feladatokat, megtanulandó anyagrészeket. Mivel nem minden családnak állnak rendelkezésére a digitális oktatás feltételei, ezért maradtunk a papír alapú oktatásnál.

A tananyagot hetente két alkalommal juttatjuk el diákjainkhoz. Szerdán és pénteken a falvak falugondnokai keresik fel a családokat, és adják át az előre összeállított tananyagcsomagot. Nemcsak fénymásolt anyagot kapnak, hanem a munkafüzetek és tankönyvek is a tanulás alapjai.

Az iskolában maradt tankönyveket **szerdán** az első tananyagcsomaggal együtt juttatjuk el Önökhöz.

A tanulóink munkáit ebben az új munkarendben is értékelni kell. Az otthon határidőre megoldott feladatokat kétféle módon juttathatják el intézményünkhöz.

Aki meg tudja oldani az interneten juttassa el a következő módon:

* Fényképezze le (olvasható formában) a megoldott feladatot, és küldje el az alábbi internetes címre: **iskola.zalaszabar@gmail.com**

A tárgy rovatba kérjük, tüntessék fel az osztályt, a tanuló nevét és a tantárgyat.

Így kérnénk *pl.: 8. o. Minta Kati magyar nyelv*

* Aki nem tudja interneten ezt megtenni, azt a polgármesteri hivatalok segítik a következő módokon (településtől függően):
1. A polgármesteri hivatalokban kihelyezett dobozokba rakják bele névvel ellátva.
2. A falugondnok gyűjti össze akkor, amikor kiosztja a következő feladatsort.

Amennyiben egyik módon sem érkezik vissza a megoldott feladat, abban az esetben a tanuló munkája elégtelen. Emiatt kérnénk, figyeljenek oda gyermekeik otthoni tanulására, hiszen ez rendkívüli tanulási helyzet, ahol az Önök felelőssége is nagy.

Kérném Önöket arra is, hogy ne engedjék gyermekeiket napközben a falvak között ide-oda csavarogni, mert ez a fertőzésveszélyt növeli.

Amennyiben kérdésük merülne fel a tanulással kapcsolatban az iskola telefonszámán vagy emailben (romkatszabar2@gmail.com) érdeklődhetnek.

Kérném szíves megértésüket és együttműködésüket az új tanrenddel kapcsolatban!

Tisztelettel és köszönettel: Csató Lászlóné intézményvezető